O‘zbekiston Respublikasi Adliya vazirligi qoshidagi Yuristlar malakasini oshirish markazining ustavini tasdiqlash to‘g‘risida

Vazirlar Mahkamasining “O‘zbekiston Respublikasi Adliya vazirligi qoshidagi Yuristlar malakasini oshirish markazi tuzilmasini takomillashtirish to‘g‘risida” 2012-yil 28-martdagi 87-son qaroriga muvofiq Vazirlar Mahkamasi qaror qiladi:
 1. O‘zbekiston Respublikasi Adliya vazirligi qoshidagi Yuristlar malakasini oshirish markazining ustavi 1-ilovaga muvofiq tasdiqlansin.
 2. Vazirlar Mahkamasining “O‘zbekiston Respublikasi Adliya vazirligi qoshida Yuristlar malakasini oshirish markazini tashkil etish to‘g‘risida” 1997-yil 21-iyuldagi 364-son qaroriga 2-ilovaga muvofiq o‘zgartirishlar kiritilsin.
 3. Vazirlar Mahkamasining 2006-yil 19-iyundagi 118-son qarori o‘z kuchini yo‘qotgan deb hisoblansin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.N. Aripov va O‘zbekiston Respublikasi adliya vaziri N.T. Yo‘ldoshev zimmasiga yuklansin.
 1. O‘zbekiston Respublikasi Adliya vazirligi qoshidagi Yuristlar malakasini oshirish markazi (keyingi o‘rinlarda — Markaz deb yuritiladi) O‘zbekiston Respublikasi Prezidentining “Huquqiy tarbiyani yaxshilash, aholining huquqiy madaniyati darajasini yuksaltirish, huquqshunos kadrlarni tayyorlash tizimini takomillashtirish, jamoatchilik fikrini o‘rganish ishini yaxshilash haqida”gi 1997-yil 25-iyundagi PF–1791-son Farmoni bilan tashkil etilgan.
 2. Markaz adliya va sud organlari hamda advokatura xodimlarini, huquqshunos professor-o‘qituvchilarni, shuningdek davlat boshqaruvi organlari va tashkiliy-huquqiy shaklidan qat’i nazar, boshqa tashkilotlarning yuridik xizmati xodimlarini (yuriskonsultlarini) qayta tayyorlaydigan va ularning malakasini oshiradigan davlat ta’lim muassasasidir.
 3. Markaz o‘z faoliyatini O‘zbekiston Respublikasining Konstitutsiyasi va qonunlari, O‘zbekiston Respublikasi Oliy Majlisi palatalarining qarorlari, O‘zbekiston Respublikasi Prezidentining farmonlari, qarorlari, farmoyishlari, Vazirlar Mahkamasining qarorlari va farmoyishlari hamda Adliya vazirligining buyruqlari, yo‘riqnomalari, ko‘rsatmalari, shuningdek ushbu Ustavga asosan amalga oshiradi.
 4. Markaz O‘zbekiston Respublikasi Adliya vazirligining yuridik shaxs maqomiga ega bo‘lgan mustaqil tuzilmasi bo‘lib, o‘z balansiga, O‘zbekiston Respublikasi Moliya vazirligi G‘aznachiligida ochilgan hisob raqamlariga, O‘zbekiston Respublikasining Davlat gerbi tasvirlangan va o‘z nomi yozilgan muhrga hamda o‘z faoliyati uchun zarur boshqa belgilar va rekvizitlarga ega bo‘ladi.
 5. Markaz bevosita O‘zbekiston Respublikasi Adliya vazirligiga bo‘ysunadi. O‘zbekiston Respublikasi Adliya vazirligi Markaz faoliyatiga rahbarlik qiladi.
 6. Markazning nomi:
 davlat tilida — O‘zbekiston Respublikasi Adliya vazirligi qoshidagi Yuristlar malakasini oshirish markazi;
 ingliz tilida — Lawyers’ Training Center under the Ministry of Justice of the Republic of Uzbekistan;
 rus tilida — Sentr povisheniya kvalifikatsii yuristov pri Ministerstve yustitsii Respubliki Uzbekistan.
 7. Markazning manzili: Toshkent shahri, O‘zbekiston shoh ko‘chasi, 15-uy.
 8. Adliya va sud organlari hamda advokatura xodimlarini, huquqshunos professor-o‘qituvchilarni, shuningdek davlat boshqaruvi organlari va tashkiliy-huquqiy shaklidan qat’i nazar, boshqa tashkilotlarning yuridik xizmati xodimlarini (yuriskonsultlarini) qayta tayyorlash va ularning malakasini oshirish Markaz faoliyatining asosiy maqsadi hisoblanadi.
 81. Quyidagilar Markazning asosiy vazifalari hisoblanadi: 
 tinglovchilarni amaldagi qonun hujjatlariga kiritilgan oxirgi o‘zgartirish va qo‘shimchalar bilan, sud, huquqni muhofaza qilish faoliyati sohasida huquqni qo‘llashning zamonaviy mamlakatimiz va xorijiy tajribasi bilan tanishtirish; 
 nazariy tayyorgarlikning sud faoliyati amaliyoti bilan chambarchas o‘zaro bog‘liqligini ta’minlash, o‘quv jarayonida olingan nazariy bilimlarni amaliyotda yaxshi o‘zlashtirib olish uchun tegishli respublika, viloyatlar, tumanlar sudlaridagi sudyalikka nomzodlarning stajirovkasini tashkil etish; 
 o‘quv, ilmiy-metodik ishlarni tashkil etish va amalga oshirish uchun respublikaning yetakchi ta’lim, tadqiqot muassasalari, sud organlari, shuningdek xorijiy mamlakatlarning jinoyat, fuqarolik, xo‘jalik va ma’muriy sud ishlarini yuritish sohasidagi yuqori malakali mutaxassislarini jalb etish, shu jumladan kontrakt asosida jalb etish.
 9. Quyidagilar Markaz faoliyatining asosiy yo‘nalishlari hisoblanadi: 
 davlat va jamiyat qurilishi sohasini demokratlashtirishning zamonaviy talablari va jarayonlarini hisobga olgan holda adliya, sud, yuridik xizmat, advokatura bo‘yicha huquqshunos kadrlarni qayta tayyorlash va ularning malakasini oshirish;
 zaxirada bo‘lgan va ilk bor fuqarolik ishlari bo‘yicha tumanlararo (shahar) va jinoyat ishlari bo‘yicha tuman (shahar) sudlari raislari va sudyalari, okrug va hududiy harbiy sudlar raislari, rais o‘rinbosarlari va sudyalari, Qoraqalpog‘iston Respublikasi xo‘jalik sudi hamda viloyatlar va Toshkent shahar xo‘jalik sudlarining sudyalari lavozimlariga taqdim etilayotgan shaxslarni maxsus kurslarda o‘qitish;
 sudyalar lavozimiga zaxirada turgan yoki birinchi marta tayinlangan (saylangan) shaxslarni sud faoliyati ko‘nikmalariga tayyorlashni, qonun hujjatlarining mazmuni va mohiyati, huquqni qo‘llash amaliyoti va amalga oshirilayotgan sud-huquq islohotlari to‘g‘risidagi chuqur bilimlarni egallab olishini ta’minlash;
 yuridik oliy ta’lim muassasalari huquqshunoslik fanlari professor-o‘qituvchilarining malakasini oshirish;
 boshqa soha mutaxassislarining huquqiy bilimlarini oshirish bo‘yicha shartnoma asosida o‘qishlar tashkil etish;
 huquqshunoslik sohasida ilmiy tadqiqotlarni amalga oshirish;
 huquqshunos kadrlarga oid davlat siyosatini takomillashtirish borasida tavsiyalar ishlab chiqish va taqdim qilish;
 huquqshunos kadrlarni qayta tayyorlash va ularning malakasini oshirish masalalari yuzasidan xalqaro tashkilotlar hamda xorijiy davlatlar ta’lim muassasalari bilan o‘zaro hamkorlik qilish.
 10. Markaz o‘z maqsadi va faoliyatining asosiy yo‘nalishlarini amalga oshirish uchun quyidagi huquqlarga ega:
 tegishli vazirlik, idoralar va boshqa tashkilotlardan statistikaga oid ma’lumotlar hamda zarur materiallarni olish uchun murojaat qilish;
 yuridik kadrlarni qayta tayyorlash va malakasini oshirish bo‘yicha o‘quv-uslubiy ishlarni belgilangan tartibda tashkil qilish va ularni takomillashtirish bo‘yicha takliflar ishlab chiqish;
 o‘quv-uslubiy, ilmiy-amaliy va madaniy aloqalarni rivojlantirish, tajriba almashish yuzasidan hamkorlik qilish maqsadida oliy ta’lim muassasalari hamda xorijiy davlatlar muassasalari bilan shartnomalar tuzish;
 ajratilgan budjet mablag‘lari hamda o‘z mablag‘lari hisobidan belgilangan tartibda zarur jihoz va anjomlarni sotib olish;
 o‘quv dasturlari, darsliklar, o‘quv qo‘llanmalar, ilmiy maqolalar to‘plamlarini nashr qilish;
 tejab qolingan mablag‘larni, shuningdek shartnoma asosida o‘qitishdan tushadigan mablag‘larni o‘zining moddiy-texnika bazasini yaxshilashga, yangi darsliklar, o‘quv qo‘llanmalar va boshqa adabiyotlar sotib olishga, nashr etishga, xodimlarni rag‘batlantirishga sarflash;
 noshirlik faoliyatini belgilangan tartibda amalga oshirish, davlat va jamiyat qurilishi sohasini demokratlashtirish, sud-huquq tizimining dolzarb muammolari bo‘yicha davriy, ilmiy-nazariy va amaliy nashrlar chiqarish;
 o‘quv-uslubiy ishlarga yuqori malakali huquqshunos olimlarni, tajribali amaliyotchi xodimlar va xorijdan mutaxassislarni shartnoma asosida jalb qilish;
 O‘zbekiston Respublikasi Adliya vazirligi hamda tegishli ravishda O‘zbekiston Respublikasi Oliy sudi va Oliy xo‘jalik sudi tomonidan belgilangan tartibda tasdiqlangan namunaviy o‘quv dasturlariga asosan o‘quv dasturlarini mustaqil ishlab chiqish, professor-o‘qituvchilar tarkibini belgilash;
 o‘z faoliyatini rivojlantirish uchun modernizatsiya va yangi texnologiyalar jamg‘armasini, ijtimoiy rivojlantirish jamg‘armasini, moddiy rag‘batlantirish jamg‘armasini, valyuta ajratmalari jamg‘armasini tashkil qilish. Mazkur mablag‘lar olib qo‘yilishi mumkin emas, ular kelgusida foydalanish uchun yig‘iladi;
 xalqaro konferensiya, simpozium, seminar va anjumanlarni tashkil qilish hamda ularda ishtirok etish.
 Markaz O‘zbekiston Respublikasi qonun hujjatlariga muvofiq boshqa huquqlarga ham ega bo‘lishi mumkin.
 11. Markaz tuzilmasiga quyidagilar kiradi:
 Fuqarolik-huquqiy fanlar kafedrasi;
 Jinoiy-huquqiy fanlar kafedrasi;
 Davlat-huquqiy fanlar kafedrasi;
 Xalqaro huquq va inson huquqlari kafedrasi;
 O‘zbekistonda demokratik jamiyat qurish nazariyasi va amaliyoti kafedrasi;
 O‘quv-uslubiyot bo‘limi;
 Xalqaro aloqalar bo‘limi;
 Axborot-kompyuter bo‘limi;
 Nashriyot bo‘limi;
 Buxgalteriya;
 Kutubxona;
 Xo‘jalik bo‘limi;
 kadrlar bo‘yicha katta inspektor.
 Qonun hujjatlarida belgilangan tartibda Markazda qo‘shimcha ravishda boshqa kafedralar, bo‘limlar, laboratoriyalar ochilishi mumkin.
 12. Markaz faoliyatiga direktor rahbarlik qiladi.
 Markaz direktori ikki o‘rinbosarga ega: o‘quv-uslubiy va ilmiy ishlar bo‘yicha birinchi o‘rinbosar hamda moliya-iqtisod va xo‘jalik ishlari bo‘yicha o‘rinbosar.
 13. Markaz direktori va uning o‘rinbosarlari belgilangan tartibda O‘zbekiston Respublikasi Adliya vaziri tomonidan lavozimga tayinlanadi va lavozimdan ozod qilinadi.
 14. Markaz direktori o‘z vakolati doirasida qonun hujjatlariga muvofiq buyruqlar chiqaradi va ularning bajarilishini ta’minlaydi.
 Direktor qonun hujjatlari va mazkur Ustavga muvofiq:
 Markaz nomidan ish olib boradi, barcha tashkilotlarda uning huquqlarini himoya qiladi;
 direktor o‘rinbosarlari o‘rtasida Markaz tuzilmasiga asosan vazifalarni taqsimlaydi;
 O‘zbekiston Respublikasi Adliya vazirligi bilan kelishilgan holda ajratilgan mablag‘lar va ish haqi fondi doirasida lavozim maoshlari sxemasini, shtatlar jadvalini, shuningdek Markaz ta’minoti xarajatlari tizimini, maxsus mablag‘lar smetasini, shu jumladan tinglovchilarga turli pulli xizmatlar ko‘rsatish xarajatlarini tasdiqlaydi hamda ularga o‘zgartirishlar kiritadi;
 xodimlarni ishga qabul qiladi va ishdan bo‘shatadi;
 Markaz xodimlari uchun oylik maosh tizimi va rag‘batlantirish jamg‘armasini taqsimlaydi;
 Markazning mol-mulki, mablag‘larini tasarruf qiladi; 
 shartnomalarni imzolaydi, ishonch qog‘ozlari beradi, O‘zbekiston Respublikasi Moliya vazirligi G‘aznachiligida Markaz hisob raqamlarini ochadi;
 belgilangan tartibda modernizatsiya va yangi texnologiyalar jamg‘armasini, ijtimoiy rivojlantirish va valyuta ajratmalari jamg‘armasini tashkil qiladi;
 yuqori malakali professor-o‘qituvchilarga, ilmiy xodimlar va boshqa xodimlarga moddiy rag‘batlantirish maxsus jamg‘armasi hisobidan tarif stavkasining yuz foizigacha miqdorda oylik ustama belgilaydi;
 Markaz xodimlarini mukofotlaydi va zarur hollarda ularga nisbatan intizomiy choralar ko‘radi;
 O‘zbekiston Respublikasi Adliya vazirligi bilan kelishilgan holda ichki mehnat tartibini belgilaydi, shuningdek qonun hujjatlariga muvofiq qo‘shimcha ta’til muddatini belgilaydi;
 tinglovchilar uzoq vaqt sababsiz mashg‘ulotlarga qatnashmagan yoki ichki tartib-qoidalarni buzgan taqdirda, ularni tinglovchilar safidan chiqaradi va bu haqda ularning ish joyiga ma’lumot yuboradi;
 ilmiy kengashlar, konferensiya, simpozium, seminar va anjumanlarda Markaz nomidan qatnashadi;
 Ilmiy kengash ishiga rahbarlik qiladi;
 ilmiy tadqiqotchilarni Markazga biriktirish masalalarini ko‘rib chiqadi;
 qonun hujjatlariga muvofiq boshqa vakolatlarni amalga oshiradi.
 15. Markaz direktorining o‘quv-uslubiy va ilmiy ishlar bo‘yicha birinchi o‘rinbosari:
 Markaz kafedralari va O‘quv-uslubiyot bo‘limi, Xalqaro aloqalar bo‘limi faoliyatiga rahbarlik qiladi;
 o‘quv jarayonini tashkil qilishga bevosita rahbarlik qiladi;
 tinglovchilarni o‘qitish taqsimot-rejalari loyihalarini tayyorlaydi;
 o‘quv rejalarini ishlab chiqadi;
 o‘quv-uslubiyot bo‘limi xodimlari o‘rtasida vazifalarni taqsimlaydi ularning ishini nazorat qilib boradi;
 xorijiy davlatlar ta’lim muassasalari bilan aloqa o‘rnatish va ular bilan hamkorlik qilish ishlariga javob beradi;
 Markaz professor-o‘qituvchilari, ilmiy tadqiqotchilari tomonidan olib boriladigan ilmiy-tadqiqot ishlarini yo‘naltirib boradi;
 Markazning Ilmiy kengashi ish rejasini ishlab chiqadi va tasdiqlash uchun Ilmiy kengash muhokamasiga kiritadi;
 Markazning o‘quv-uslubiy va ilmiy ishlari bo‘yicha hisobotlar tayyorlaydi;
 direktorning topshirig‘iga ko‘ra boshqa vakolatlarni amalga oshiradi. 
 16. Markaz direktorining moliya-iqtisod va xo‘jalik ishlari bo‘yicha o‘rinbosari:
 Markazning Axborot-kompyuter bo‘limi, Nashriyot bo‘limi, Buxgalteriya, Kutubxona, Xo‘jalik bo‘limiga rahbarlik qiladi;
 xo‘jalik ishlarini tashkil etadi;
 Markaz faoliyati bir maromda borishi uchun uni kerakli jihozlar bilan ta’minlaydi;
 Markaz binolaridan talab darajasida foydalanish, binolarni zarur ta’mirlash va kapital qurilish ishlarini tashkil qiladi hamda ularning bajarilishini ta’minlaydi;
 Markazning xo‘jalik shartnomalari majburiyatlari bajarilishini ta’minlaydi, xo‘jalik faoliyati bo‘yicha bank operatsiyalari amalga oshirilishini tashkil etadi;
 Markazning moliya-xo‘jalik ishlari to‘g‘risidagi rejalari va hisobotlarini tayyorlaydi; 
 direktorning topshirig‘iga ko‘ra boshqa vakolatlarni amalga oshiradi.
 17. Markaz kafedralari, bo‘limlari va boshqa tarkibiy tuzilmalari direktor tomonidan tasdiqlanadigan nizomlar asosida ish olib boradi.
 18. Markaz faoliyatiga taalluqli muhim masalalarni hal qilish uchun direktor, uning o‘rinbosarlari, kafedra mudirlari, kasaba uyushma qo‘mitasi raisi, yetakchi olimlar va mutaxassislardan iborat tarkibda Ilmiy kengash tuziladi.
 19. Ilmiy kengash o‘z faoliyatini Markaz direktori tomonidan tasdiqlanadigan Ilmiy kengash to‘g‘risidagi nizom asosida olib boradi. Ilmiy kengash ishi yillik ish rejasiga muvofiq tashkil qilinadi.
 Ilmiy kengash:
 mamlakatdagi ijtimoiy-siyosiy o‘zgarishlar va sud-huquq sohasida amalga oshirilayotgan islohotlarni chuqurlashtirish hamda huquqshunos mutaxassislarni zamonaviy texnologiyalar asosida qayta tayyorlash va ularning malakasini oshirish masalalarini hal qiladi;
 ilmiy-tadqiqot ishlarini muhokama qiladi va Markaz nomidan xulosa beradi;
 Markaz ilmiy tadqiqotchilarining mavzularini tasdiqlaydi, ularni kafedralarga biriktiradi;
 kafedra mudirlari va professor-o‘qituvchilar lavozimlarini egallash uchun tanlovlar o‘tkazadi;
 professor-o‘qituvchilarni ilmiy unvonlarga tavsiya qiladi;
 belgilangan tartibda Markazning faxriy doktori darajasini beradi;
 namunaviy o‘quv dasturlarini ko‘rib chiqadi;
 Markaz, uning tuzilmalari rahbarlarining hisobotlarini ko‘rib chiqadi.
 20. Markaz faoliyatini moliyalashtirish qonun hujjatlarida belgilangan tartibda quyidagi manbalar hisobidan amalga oshiriladi:
 O‘zbekiston Respublikasi Davlat budjetidan ajratiladigan mablag‘lar;
 Sudlar va adliya organlarini rivojlantirish jamg‘armasi mablag‘lari;
 shartnoma asosida pullik o‘qitishdan tushadigan mablag‘lar;
 davlat ilmiy-texnikaviy dasturlari ro‘yxatiga kiritilgan ilmiy dasturlarni maqsadli moliyalashtirish, davlat hokimiyati va boshqaruvi organlari buyurtmasi bo‘yicha tanlov asosida bajariladigan ishlar uchun ajratiladigan mablag‘lar;
 yuridik va jismoniy shaxslarning homiylik mablag‘lari;
 qonun hujjatlari bilan taqiqlanmagan boshqa manbalar.
 21. Markazning direktori va uning o‘rinbosarlari, professor-o‘qituvchilariga oliy ta’lim muassasalari va ilmiy-tadqiqot muassasalarida amalda bo‘lgan mehnatga haq to‘lash miqdorlari, qolgan xodimlariga esa O‘zbekiston Respublikasi Adliya vazirligi xodimlari mehnatiga haq to‘lashning amaldagi shartlariga muvofiq tarif stavkalari belgilanadi.
 22. Markazning direktori va uning o‘rinbosarlari, doimiy asosda ishlovchi kafedra mudirlari va bo‘lim boshliqlariga adliya organlari va muassasalari xodimlari uchun belgilangan martaba darajalari joriy etiladi.
 23. Markaz xodimlarining oldingi ish joyidan berilgan martaba darajalari saqlab qolinadi.
 Markazdagi ish davri martaba darajalarini olish uchun zarur bo‘lgan ish stajiga qo‘shiladi.
 24. Markaz ta’lim faoliyatini O‘zbekiston Respublikasining ijtimoiy, iqtisodiy-siyosiy hayotining zamonaviy talablari, jamiyat hayotini yanada taraqqiy toptirish va yangilash, shuningdek jahon fani va madaniyati yutuqlarini hisobga olgan holda ishlab chiqilgan, yurist kadrlarni qayta tayyorlash va ularning malakasini oshirishga qo‘yiladigan davlat talablariga javob beradigan namunaviy o‘quv dasturlari va o‘quv dasturlari asosida amalga oshiradi.
 25. Markazning o‘quv dasturlari yurist kadrlarni qayta tayyorlash va ularning malakasini oshirishga qo‘yiladigan davlat talablari va namunaviy o‘quv dasturlariga asosan ishlab chiqiladi.
 26. Markazda tinglovchilarni qayta tayyorlash va ularning malakasini oshirish kunduzgi o‘qish shaklida, ishlab chiqarishdan ajralgan holda olib boriladi.
 27. Markazga o‘qishga yuboriladigan xodimlar kasbiy yo‘nalishi bo‘yicha guruhlarga bo‘lingan holda o‘qitiladi, ularning o‘qish vaqti va muddati Markaz bilan kelishilgan holda tayyorlangan hamda tegishliligi bo‘yicha O‘zbekiston Respublikasi Adliya vazirligi, Oliy sudi, Oliy xo‘jalik sudi va Advokatlar palatasi tomonidan tasdiqlanadigan taqsimot-rejalarga muvofiq belgilanadi.
 O‘qishga yuborilgan xodimlarning Markazga yetib kelishi taqsimot-rejalarga asosan tegishli tashkilotlar tomonidan ta’minlanadi.
 28. Markazda tinglovchilarni o‘qitish:
 malaka oshirish kurslarida ikki haftadan bir oygacha;
 qayta tayyorlash kurslarida uch oydan olti oygacha bo‘lishi mumkin.
 Zaxirada bo‘lgan va ilk bor fuqarolik ishlari bo‘yicha tumanlararo (shahar) va jinoyat ishlari bo‘yicha tuman (shahar) sudlari raislari va sudyalari, okrug va hududiy harbiy sudlar raislari, rais o‘rinbosarlari va sudyalari, Qoraqalpog‘iston Respublikasi xo‘jalik sudi, viloyatlar va Toshkent shahar xo‘jalik sudlari sudyalari lavozimlariga taqdim etiladigan shaxslar qayta tayyorlash maqsadida uch oylik kurslarda o‘qitiladi.
 Sudya lavozimiga birinchi marta tayinlangan (saylangan) shaxslar belgilangan tartibda majburiy tayyorgarlikdan o‘tadilar;
 Shartnoma-to‘lov asosida tinglovchilarni o‘qitish muddati buyurtmachi tashkilot bilan Markaz o‘rtasida tuziladigan shartnoma asosida belgilanadi.
 29. Huquqshunos kadrlarni qayta tayyorlash va ularning malakasini oshirish bo‘yicha ta’lim dasturlarini muvaffaqiyatli ravishda o‘zlashtirgan hamda ta’lim kursi talablarini to‘liq bajargan tinglovchilarga O‘zbekiston Respublikasi Adliya vazirligi tomonidan belgilangan namunadagi sertifikat beriladi.
 O‘qish (stajirovka) natijalariga ko‘ra Markaz tomonidan O‘zbekiston Respublikasi Sudyalar oliy kengashiga, O‘zbekiston Respublikasi Oliy sudiga sudya lavozimlarida ishlash uchun nomzodning nazariy va amaliy tayyorgarligi to‘g‘risidagi xulosa taqdim etiladi.
 30. O‘qish muddati mobaynida tinglovchilarning asosiy ish joylaridagi o‘rtacha ish haqi saqlab qolinadi. Respublikaning boshqa hududlaridan Markazga o‘qishga kelgan tinglovchilarga xizmat safari xarajatlari o‘qishga yo‘llagan tashkilotlar tomonidan belgilangan tartibda qoplanadi.
 31. Markazda kadrlarni qayta tayyorlash va ularning malakasini oshirish xarajatlari adliya va sud xodimlari, sudyalikka zaxiraga olingan nomzodlar, yuridik oliy ta’lim muassasalari huquqshunoslik fanlari professor-o‘qituvchilari uchun davlat budjeti mablag‘lari hisobidan qoplanadi.
 Yuridik xizmatlar xodimlari (yuriskonsultlar), advokatlar va boshqa toifadagi tinglovchilarni o‘qitish xarajatlari har bir kishi uchun oyiga respublikada belgilangan eng kam oylik ish haqining o‘n barobari miqdorida pul o‘tkazish yo‘li bilan qoplanadi.
 32. Markaz huquqshunos kadrlarni qayta tayyorlash va ularning malakasini oshirish sohasida xalqaro hamkorlik qilish, xorijiy hamkorlar bilan shartnomalar tuzish, tegishli xalqaro tashkilotlar bilan belgilangan tartibda o‘zaro manfaatli asosda ilmiy axborotlar almashish ishlarini yo‘lga qo‘yadi, shuningdek qonun hujjatlariga muvofiq xalqaro aloqalarni amalga oshiradi. Markaz tinglovchilar uchun o‘quv jarayonining muayyan qismini va xodimlarning tajriba orttirishini yetakchi xorijiy ilmiy va o‘quv markazlarida, firmalarda va xalqaro tashkilotlarda mustaqil ravishda tashkil etishi mumkin.
 33. Markazda chet el fuqarolarini qayta tayyorlash va ularning malakasini oshirish, Markaz professor-o‘qituvchilari va tinglovchilarining xorijiy davlatlardagi o‘quv va ilmiy-tadqiqot ishlari, tajriba orttirishi xalqaro shartnomalar, davlat organlari o‘rtasida tuzilgan bitimlar asosida amalga oshiriladi.
 34. Markaz faoliyatini qayta tashkil etish va tugatish qonun hujjatlarida belgilangan tartibda amalga oshiriladi.
 35. Ushbu Ustavga o‘zgartirish va qo‘shimchalar O‘zbekiston Respublikasi Vazirlar Mahkamasining qarori bilan kiritiladi.
 1. 1-bandning ikkinchi jumlasi chiqarib tashlansin.
 2. 3-band quyidagi tahrirda bayon qilinsin:
 “3. Belgilab qo‘yilsinki, Yuristlar malakasini oshirish markazida:
 davlat va jamiyat qurilishi sohasini demokratlashtirishning zamonaviy talablari va jarayonlarini hisobga olgan holda adliya, sud, yuridik xizmat, advokatura bo‘yicha huquqshunos kadrlar qayta tayyorlanadilar va malaka oshiradilar;
 zaxirada bo‘lgan va ilk bor fuqarolik ishlari bo‘yicha tumanlararo (shahar) va jinoyat ishlari bo‘yicha tuman (shahar) sudlari raislari va sudyalari, okrug va hududiy harbiy sudlar raislari, rais o‘rinbosarlari va sudyalari, Qoraqalpog‘iston Respublikasi xo‘jalik sudi hamda viloyatlar va Toshkent shahar xo‘jalik sudlarining sudyalari lavozimlariga taqdim etilayotgan shaxslar uch oylik maxsus kurslarda o‘qitiladilar;
 yuridik oliy ta’lim muassasalari huquqshunoslik fanlari professor-o‘qituvchilari malaka oshiradilar;
 boshqa soha mutaxassislarining huquqiy bilimlarini oshirish bo‘yicha shartnoma asosida o‘qishlar tashkil etiladi;
 huquqshunoslik sohasida ilmiy tadqiqotlar amalga oshiriladi;
 huquqshunos kadrlarga oid davlat siyosatini takomillashtirish borasida tavsiyalar ishlab chiqiladi;
 huquqshunos kadrlarni qayta tayyorlash va ularning malakasini oshirish masalalari yuzasidan xalqaro tashkilotlar hamda xorijiy davlatlar ta’lim muassasalari bilan o‘zaro hamkorlik amalga oshiriladi”.
 3. 6-band quyidagi tahrirda bayon qilinsin:
 “6. Markazning direktori va uning o‘rinbosarlari, professor-o‘qituvchilariga oliy ta’lim muassasalari va ilmiy-tadqiqot muassasalarida amalda bo‘lgan mehnatga haq to‘lash miqdorlari, qolgan xodimlariga esa O‘zbekiston Respublikasi Adliya vazirligi xodimlari mehnatiga haq to‘lashning amaldagi shartlariga muvofiq tarif stavkalari belgilanadi”.
 4. Qarorning 2-ilovasi o‘z kuchini yo‘qotgan deb hisoblansin.